Ons werk & speel saam - bekende pare praat DEEL 2 | SARIE
Die verloofde paartjie Beáte Olwagen en John-Henry Opperman. FOTO: Phyllis Green STILERING: Fanie Cronjé	13 Februarie 2014
Ons werk & speel saam – bekende pare praat DEEL 2	deur Gloria Cilliers
‘Die grootste voor- en nadeel is dat ons mekaar so goed ken’
John-Henry Opperman en Beáte Olwagen
Dié twee mede-aanbieders van SleepTV op kykNET het onlangs verloof geraak nadat hulle mekaar agt jaar gelede ontmoet het. Albei het rolle in die dramareeks Donkerland en die fliek Roepman vertolk. Beáte was ook in die fliek Verraaiers terwyl John- Henry agter die skerms betrokke was. Hy vervaardig korporatiewe video’s, en Beáte doen die stemwerk.
Wanneer ons aan verskillende projekte werk, kan ons dagboek maklik min tyd vir mekaar toelaat,” sê John-Henry. “As ons wel saam aan ’n projek werk, is dit lekker om die magic te deel. Soos met die verfilming van SleepTV, toe ons saam al die mooi plekke, interessante mense en eienaardige omstandighede kon ervaar.”
Maar moenie dink hul verhouding is perfek omdat TV dit so laat lyk nie.
“’n Goed afgeronde produksie verg baie werk. Daarom is dit nodig om dinge – soms hittig! – uit te klaar as jy die monster wil tem,” beduie Beáte.
Hul goue reël? Wees professioneel. Respekteer (en hê deernis) vir elkeen se rol.
“Ek herinner myself dat ons saam op televisie is omdat ons bekwaam is. Ek weet Beáte is goed in wat sy doen. Ek respekteer en leer baie by haar. Dit help enige kwelpunte uitstryk,” sê John-Henry.
Die grootste uitdaging volgens hulle is dat jy nie ná ’n lang dag by jou maat kan toevlug soek nie, want sy/hy het dieselfde dag gehad en benodig dieselfde toevlug!
“En moenie dink jy kan jou slegte bui of irritasie wegsteek nie,” skerts Beáte. “Die grootste voor- én nadeel is dat julle mekaar so goed ken.”
“Sy ken my so goed, ek kan nie eens vir ’n oomblik dink ek kan my emosies verdoesel nie,” erken John-Henry. “Gelukkig het ons nog bitter min werkverwante argumente gehad, want ons laat nie toe dat werk ons verhouding knou nie.”
Dit was vir hulle moeiliker toe Beáte ’n ruk lank as deel van ’n span vermaaklikheidskunstenaars op ’n skip gewerk het as aanbieder van temaaande, dansklasse, sportaktiwiteite en speletjies.
“Maar in ons agt jaar saam het ons mekaar nog nooit teruggehou nie. Ons ondersteun mekaar altyd,” sê sy.
Hulle het albei ander belangstellings ook en gee altyd 100% van hulself, “of dit nou vir werk, speel, saamwees of alleen-wees is”.
Saam werk maak kommunikasie makliker, sê John-Henry. “Daar is nie soveel ruimte vir misverstande nie, juis omdat ons mekaar goed ken. Ek kan byvoorbeeld haar voorkeure in ag neem en vroegtydig voorkom dat dinge wat ek weet haar sou pla, in ’n stryery ontaard.”
In DEEL 1 van Ons werk & speel saam gesels akteurspaar Zetske van Pletzen en Altus Theart oor hul huwelik en hul loopbane.